Document ID: 32011R1310

EUROOPAN PARLAMENTIN JA NEUVOSTON ASETUS (EU) N:o 1310/2011,
annettu 13 päivänä joulukuuta 2011,
neuvoston asetuksen (EY) N:o 1083/2006 muuttamisesta takaisin maksettavan tuen, rahoitusjärjestelyjen ja tiettyjen menotaulukkoa koskevien säännösten osalta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 177 artiklan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
ottavat huomioon Euroopan talous- ja sosiaalikomitean lausunnon (1),
ovat kuulleet alueiden komiteaa,
noudattavat tavallista lainsäätämisjärjestystä (2)
sekä katsovat seuraavaa:
(1)
Jäsenvaltiot saivat ohjelmakaudella 2000-2006 myönteisiä kokemuksia takaisin maksettavaan tukeen perustuvista järjestelmistä yksittäisten toimien tasolla, ja siksi ne ovat jatkaneet näitä järjestelmiä tai alkaneet panna täytäntöön takaisin maksettavaan tukeen perustuvia järjestelmiä kuluvalla ohjelmakaudella 2007-2013. Eräät jäsenvaltiot ovat myös sisällyttäneet näiden järjestelmien kuvauksia ohjelma-asiakirjoihinsa, jotka komissio on hyväksynyt.
(2)
Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä 11 päivänä heinäkuuta 2006 annetussa neuvoston asetuksessa (EY) N:o 1083/2006 (3) annetaan säännökset rahoitusjärjestelyjä koskevista välineistä sekä tarkat tiedot niiden käyttötarkoituksista ja soveltamisalasta. Jäsenvaltioiden täytäntöön panemia järjestelmiä, jotka perustuvat takaisin maksettaviin avustuksiin ja puiteluottoihin, joita hallintoviranomaiset hallinnoivat välittävien elinten kautta, ei kuitenkaan ole asianmukaisesti säännelty rahoitusjärjestelyjä koskevista välineistä annetuilla säännöksillä eikä muillakaan asetuksen (EY) N:o 1083/2006 säännöksillä. Sen vuoksi on tarpeen - Euroopan sosiaalirahastosta 5 päivänä heinäkuuta 2006 annetun Euroopan parlamentin ja neuvoston asetuksen (EY) N:o 1081/2006 (4) 11 artiklan 1 kohdan mukaisesti, jossa on jo säädetty, että tukea voidaan myöntää takaisin maksettavina tukina - muuttaa asetusta (EY) N:o 1083/2006 siten, että rakennerahastoista voidaan osarahoittaa takaisin maksettavaa tukea. Tuon muutoksen olisi koskettava takaisin maksettavia avustuksia ja puiteluottoja, joita hallintoviranomaiset hallinnoivat sellaisten välittävien elinten kautta, jotka ovat rahoituslaitoksia.
(3)
Kun otetaan huomioon se, että tuensaajat maksavat takaisin maksettavan tuen kautta käytetyt rahoitusvarat kokonaisuudessaan tai osittain takaisin, on tarpeen antaa asianmukaiset säännökset takaisin maksetun tuen uudelleen käytöstä samaan tarkoitukseen tai asianomaisen toimenpideohjelman tavoitteiden mukaisesti sen varmistamiseksi, että takaisin maksetut varat sijoitetaan asianmukaisesti ja että unionin tukea käytetään mahdollisimman tehokkaasti.
(4)
On tarpeen selventää, että suurhankkeita, tuloja tuottavia hankkeita ja toimien pysyvyyttä koskevia säännöksiä ei periaatteessa olisi voitava soveltaa rahoitusjärjestelyjä koskeviin välineisiin, sillä nämä säännökset on tarkoitettu muuntyyppisiä toimia varten.
(5)
On tarpeen parantaa täytäntöönpanoprosessin avoimuutta ja varmistaa, että jäsenvaltiot ja komissio huolehtivat rahoitusjärjestelyjä koskevien välineiden täytäntöönpanon asianmukaisesta seurannasta muun muassa sitä varten, että jäsenvaltiot voivat toimittaa komissiolle asianmukaisia tietoja perustettujen välineiden tyypistä ja toimista, joita tällaisilla välineillä on käytännössä toteutettu. Sen vuoksi on tarpeen antaa säännös rahoitusjärjestelyjä koskevia välineitä koskevasta raportoinnista. Tällainen raportointi antaisi komissiolle mahdollisuuden tehdä parempi kokonaisarviointi rahoitusjärjestelyjä koskevien välineiden toiminnasta ja laatia yhteenveto edistymisestä unionin ja jäsenvaltioiden tasolla.
(6)
Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (5) 61 artiklan 2 kohdan noudattamisen varmistamiseksi komissiolle toimitettavan menoilmoituksen olisi sisällettävä kaikki tiedot, jotka komissio tarvitsee antaakseen tilinpäätöksessä asianmukaisen kuvan unionin varallisuudesta ja talousarvion toteuttamisesta. Tätä varten olisi kuhunkin menoilmoitukseen liitettävä ilmoitus rahoitusjärjestelyjä koskevien välineiden perustamisen ja niihin tehtyjen suoritusten kokonaiskustannuksista sekä valtiontuen yhteydessä tuensaajille maksetuista ennakoista. Liitettävän ilmoituksen muoto olisi oikeusvarmuuden ja yhdenmukaisuuden vuoksi määriteltävä asetuksen (EY) N:o 1083/2006 liitteessä. Ilmoitusta varten tarvittavien tietojen keräämisen täytäntöönpano olisi kuitenkin tehtävä kansallisella tasolla ja, sikäli kuin sovellettava oikeudellinen kehys sallii, sen ei tulisi johtaa kansallisten tietojärjestelmien muutoksiin.
(7)
Takaisin maksettavan avun muotoihin ja uudelleen käyttöön sekä suurhankkeita, tuloja tuottavia hankkeita ja toimien pysyvyyttä koskevien sääntöjen soveltamatta jättämiseen 44 artiklan (rahoitusjärjestelyjä koskevat välineet) mukaisiin toimiin liittyvillä muutoksilla pyritään parantamaan oikeusvarmuutta ja selkeyttämään näiden alojen nykyistä käytäntöä asetuksessa (EY) N:o 1083/2006 vahvistetun tukikelpoisuuskauden alusta. Näillä muutoksilla olisi sen vuoksi oltava takautuva vaikutus kuluvan ohjelmakauden 2007-2013 alusta.
(8)
Sen vuoksi asetus (EY) N:o 1083/2006 olisi muutettava tämän mukaisesti,
OVAT HYVÄKSYNEET TÄMÄN ASETUKSEN:
1 artikla
Muutetaan asetus (EY) N:o 1083/2006 seuraavasti:
1)
Lisätään 2 artiklaan kohdat seuraavasti:
”8) ’takaisin maksettava avustus’: lahjoituksen muodossa annettava suora rahoitusosuus, joka voidaan maksaa korottomana takaisin kokonaan tai osittain;
9) ’puiteluotto’: rahoitusväline, joka sallii tuensaajan käyttävän hyväkseen rahoitusosuuden, joka voidaan maksaa takaisin kokonaan tai osittain suhteessa tuensaajan maksamiin tukikelpoisiin menoihin, jotka on osoitettava maksukuittien tai todistusarvoltaan vastaavien kirjanpitotositteiden avulla.”.
2)
Lisätään III osaston II lukuun jakso seuraavasti:
”3 AJAKSO
Takaisin maksettava tuki
43 a artikla
Takaisin maksettavan tuen muodot
1. Rakennerahastoista voidaan toimenpideohjelman osana myöntää rahoitusta takaisin maksettavaan tukeen:
a)
takaisin maksettavina avustuksina; tai
b)
sellaisina puiteluottoina, joita hallintoviranomainen hallinnoi välittävien elinten, jotka ovat rahoituslaitoksia, kautta.
2. Takaisin maksettavaa tukea koskeva menoilmoitus on esitettävä 78 artiklan 1-5 kohdan mukaisesti.
43 b artikla
Takaisin maksettavan tuen uudelleen käyttö
Takaisin maksettava tuki, joka on maksettu takaisin tämän tuen antaneelle elimelle tai jäsenvaltion muulle toimivaltaiselle viranomaiselle, on käytettävä samaan tarkoitukseen tai asianomaisen toimenpideohjelman tavoitteiden mukaisesti. Jäsenvaltioiden on varmistettava, että takaisin maksettavasta tuesta, joka on maksettu takaisin, esitetään riittävät tiedot asianmukaisen viranomaisen tai elimen kirjanpitojärjestelmässä.”.
3)
Lisätään 44 a artikla seuraavasti:
”44 a artikla
Eräiden säännösten soveltamatta jättäminen
Edellä 44 artiklassa tarkoitettuihin toimiin ei sovelleta 39, 55 ja 57 artiklaa.”.
4)
Muutetaan 67 artikla seuraavasti:
a)
lisätään 2 kohdan ensimmäiseen alakohtaan alakohta seuraavasti:
”j)
edistyminen 44 artiklassa määriteltyjen rahoitusjärjestelyjä koskevien välineiden rahoituksessa ja täytäntöönpanossa, seuraavin osin:
i)
rahoitusjärjestelyjä koskevan välineen ja täytäntöönpanojärjestelyjen kuvaus;
ii)
ilmoitus niistä yksiköistä, jotka panevat rahoitusjärjestelyjä koskevan välineen täytäntöön, myös niistä, jotka tekevät sen holding-tyyppisten rahastojen kautta;
iii)
rahoitusjärjestelyjä koskevaan välineeseen rakennerahastoista myönnetyn tuen sekä tähän välineeseen maksetun kansallisen osarahoitusosuuden määrät;
iv)
rahoitusjärjestelyjä koskevasta välineestä maksetun rakennerahastoista myönnetyn tuen määrät sekä kansallisen osarahoitusosuuden määrät.”;
b)
lisätään kohta seuraavasti:
”5. Komissio toimittaa vuosittain 1 päivään lokakuuta mennessä yhteenvedon tiedoista, jotka jäsenvaltioiden hallintoviranomaiset ovat toimittaneet 2 kohdan j alakohdan mukaisesti ja jotka koskevat edistymistä rahoitusjärjestelyjä koskevien välineiden rahoituksessa ja täytäntöönpanossa.”.
5)
Lisätään artikla seuraavasti:
”78 a artikla
Vaatimus esittää menoilmoituksessa lisätietoja, jotka koskevat rahoitusjärjestelyjä koskevia välineitä ja edunsaajille maksettuja valtionavun ennakkoja
Kuhunkin komissiolle toimitettavaan menoilmoitukseen on liitettävä liitteessä V esitetyssä muodossa oleva ilmoitus, joka sisältää seuraavat tiedot menoilmoitukseen sisältyvistä kokonaismenoista:
a)
44 artiklassa määriteltyjen ja 78 artiklan 6 kohdassa esitettyjen rahoitusjärjestelyjä koskevien välineiden osalta tällaisia rahastoja tai holding-tyyppisiä rahastoja koskevien välineiden perustamisen tai niihin maksettavien osuuksien yhteydessä maksettu kokonaisrahoitusosuus ja vastaava julkinen rahoitusosuus;
b)
78 artiklan 2 kohdan mukaisesti maksettujen valtionavun ennakkomaksujen osalta tuen myöntävän elimen tuensaajille maksamien ennakkojen kokonaismäärä ja vastaava julkinen rahoitusosuus.”.
6)
Lisätään tämän asetuksen liitteessä oleva teksti asetukseen (EY) N:o 1083/2006 sen liitteenä V.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Edellä olevan 1 artiklan 1 kohtaa, 2 kohtaa ja 3 kohtaa sovelletaan takautuvasti 1 päivästä tammikuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 13 päivänä joulukuuta 2011.

Labels: 15
19
5